Návrh ZMLUVY: **Uchádzač predloží tento záväzný návrh Zmluvy na poskytnutie služieb (doplnený IBA o údaje označené žltou (a to: 1.v hlavičke zmluvy – časť Poskytovateľ, 2.v zmluve bod 5.1 a 7.4.4. Uchádzač doplní na konci zmluvy - meno priezvisko, funkcia a podpísanie štatutárnym orgánom + pečiatka) v rámci svojej ponuky. Úspešný uchádzač bude vyzvaný na podpísanie Zmluvy v potrebnom počte rovnopisov.**

**Zmluva o poskytnutí činností v oblasti ochrany osobných údajov**

uzavretá podľa ust. §§ 536 a nasl. Zákona č. 513/1991 Zb. Obchodného zákonníka

medzi zmluvnými stranami :

**Článok I.**

**Objednávateľ:**

Názov: Dopravný podnik mesta Košice, akciová spoločnosť

Adresa sídla : Bardejovská č.6, 043 29 Košice

IČO : 31 701 914

Zapísaná v Obchodnom registri: OS Košice I, oddiel: Sa; vložka číslo: 559/V

Krajina: Slovenská republika

Zastúpený : Mgr. Marcel Čop, predseda predstavenstva

Ing. Vladimír Padyšák, člen predstavenstva

Zodpovedná za plnenie zmluvy : JUDr. Alena Spielmann, zodpovedná osoba,

055/6407100, alena.spielmann@dpmk.sk

DIĆ : 2020488206

IČ DPH: SK2020488206

Bankové spojenie : UniCredit Bank Czech Republic and Slovakia a.s., č.ú. 6610186006/1111

IBAN: SK36 1111 0000 0066 1018 6006

BIC/SWIFT: UNCRSKBX

( ďalej len „Objednávateľ“)

a

**Poskytovateľ :**

Názov :

Adresa sídla :

IČO:

Zapísaná v Obchodnom registri :

Krajina:

Zastúpený :

DIČ:

IČ DPH :

Bankové spojenie :

IBAN:

BIC/SWIFT :

(ďalej len „ poskytovateľ“ )

Zmluvné strany sa dohodli na uzavretí tejto zmluvy o poskytovaní činností v oblasti ochrany osobných údajov ( ďalej len „Zmluva“). Táto zmluva je výsledkom verejného obstarávania na zákazku „ Poskytnutie činností v oblasti ochrany osobných údajov“.

**Článok II.**

**Predmet zmluvy**

Touto zmluvou sa poskytovateľ zaväzuje k poskytnutiu činností v oblasti ochrany osobných údajov v tomto rozsahu :

2.1 **Vykonanie analýzy ( auditu) súčasného stavu** spracúvania a ochrany osobných údajov, vypracovanie návrhu bezpečnostných opatrení a odporúčaní, vypracovanie potrebnej bezpečnostnej dokumentácie v súlade s nariadením EP a Rady ( EÚ) č. 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákona č. 18/2018 Z.z. o ochrane osobných údajov ( ďalej len „ GDPR a zákon) s prihliadnutím na individuálne znaky informačných systémov objednávateľa.

**Špecifikácia :**

Vykonanie analýzy (auditu) súčasného stavu spracúvania a ochrany osobných údajov s účelom identifikácie a charakteristiky procesov obsahujúcich osobné údaje a ich porovnanie s aktuálnou legislatívou na ochranu osobných údajov. Výsledky budú zaznamenané v GAP ( rozdielovej analýze). Vypracovanie návrhu bezpečnostných opatrení a odporúčaní na základe výsledkov GAP analýzy.

Aktualizovanie a/alebo vypracovanie potrebnej bezpečnostnej dokumentácie vrátane informačnej bezpečnosti s ohľadom na zistený stav:

* Aktualizácia existujúcich, príprava nových smerníc a interných predpisov v oblasti ochrany osobných údajov (napr. podmienky spracúvania osobných údajov, podmienky informačnej bezpečnosti, zisťovanie, prešetrovanie a nahlasovanie bezpečnostných incidentov, postup pri vybavovaní žiadostí dotknutej osoby, a ďalšie)
* Aktualizácia a príp. vypracovanie nových záznamov o spracovateľských činnostiach podľa čl. 30 GDPR
* Vyhodnotenie vysokého rizika spracúvania osobných údajov a vypracovanie posúdenia vplyvu na ochranu osobných údajov podľa čl.35 GDPR a Zoznamu spracovateľských operácií podliehajúcich posúdeniu vplyvu na ochranu osobných údajov Slovenskej republiky vydaného Úradom na ochranu osobných údajov SR
* Aktualizácia a prípadné vypracovanie nových testov proporcionality pre všetky spracovateľské operácie vykonávané na základe oprávneného záujmu objednávateľa,
* Aktualizácia a doplnenie sprievodnej dokumentácie –plnenie informačných povinností prevádzkovateľa pre dotknuté osoby; zmlúv so sprostredkovateľmi, spoločnými prevádzkovateľmi; súhlasy dotknutých osôb a príp. ďalšie dokumentácia;

2.2 **Kamerové informačné systémy.**

**Špecifikácia :**

Aktualizácia vrátane prípadného nového vypracovania posúdenia vplyvu na ochranu osobných údajov podľačl.35 GDPR , Zoznamu spracovateľských operácií podliehajúcich posúdeniu vplyvu na ochranu osobných údajov Slovenskej republiky vydaného Úradom na ochranu osobných údajov SR a metodického usmernenia č. 3/2019 Európskeho výboru pre ochranu osobných údajov k spracúvaniu osobných údajov prostredníctvom kamerových zariadení pre kamerové informačné systémy ( ďalej aj len ako KIS) objednávateľa vrátane testov proporcionality.

Monitorovanie kamerovými systémami:

* Priestory objednávateľa ( objekty)
* Vozidlové KIS ( interiér vozidiel, exteriér vozidiel)
* Dohľadový KIS centrálneho dispečingu

Aktualizácia vrátane prípadného dopracovania smernice o používaní KIS objednávateľa.

Návrh vhodného označovania priestorov monitorovaných KIS objednávateľa a plnenia informačnej povinnosti voči dotknutým osobám.

**2.3 Monitorovanie zamestnancov**

**Špecifikácia:**

Aktualizácia súčasnej dokumentácie a vypracovanie nového posúdenia vplyvu na ochranu osobných údajov podľa čl.35 GDPR a Zoznamu spracovateľských operácií podliehajúcich posúdeniu vplyvu na ochranu osobných údajov Slovenskej republiky vydaného Úradom na ochranu osobných údajov SR pri nových spracovateľských operáciách monitorovania prostredníctvom GPS, vrátane testov proporcionality.

**2.4 Poskytovanie odborného poradenstva** pri implementácii bezpečnostných opatrení, nastavení interných procesov po dobu 6 mesiacov od splnenia predmetu zákazky podľa bodov 2.1, 2.2 a 2.3.

Špecifikácia:

Poskytovanie odborného poradenstva pri implementácii bezpečnostných opatrení, nastavení interných procesov pod dobu 6 mesiacov od splnenia predmetu zákazky podľa bodu 2.1, 2.2 a 2.3 :

* Rozsah poradenstva 48 hodín osobne - fyzickou prítomnosťou poskytovateľa v mieste dodania predmetu zmluvy v zmysle bodu 3.1;
* Neobmedzený počet telefonických a mailových konzultácií po celú dobu realizácie zákazky

**Článok III**

**Miesto dodania a lehota dodania predmetu zmluvy**

3.1 Miesto dodania predmetu zmluvy : Dopravný podnik mesta Košice , akciová spoločnosť, Bardejovská 6, 043 29 Košice a všetky jeho prevádzky.

3.2 Predmet zmluvy podľa bodu 2.1,2.2 a 2.3 bude odovzdaný v listinnej a elektronickej podobe.

3.3 Lehota dodania predmetu zmluvy:

- lehota dodania predmetu zmluvy podľa bodu 2.1, 2.2 a 2.3 je do 60 pracovných dní od nadobudnutia účinnosti zmluvy

- lehota dodania predmetu zmluvy podľa bodu 2.4 je 6 mesiacov od splnenia predmetu zákazky podľa bodu 2.1, 2.2 a 2.3.

**Článok IV.**

**Odovzdanie predmetu zmluvy**

4.1 Poskytovateľ je povinný odovzdať predmet zmluvy podľa bodov 2.1,2.2. a 2.3 objednávateľovi tak, aby ho bolo možné riadne a včas prevziať a používať dohodnutým spôsobom na dohodnutý účel podľa podmienok tejto zmluvy.

4.2 Podstatou odovzdania a prevzatia predmetu zmluvy podľa bodov 2.1,2.2 a 2.3 tejto zmluvy budú všetky dokumenty vyhotovené poskytovateľom v súvislosti s plnením zmluvy. Jednotlivé dokumenty budú vyhotovené a dodané v listinnej forme a odsúhlasené podpisom poverenými zamestnancami zmluvných strán a zároveň budú vyhotovené a dodané aj na dátovom nosiči v elektronicky editovateľnej forme, ktorá umožní ich ďalšie využitie a spracovanie.

4.3 K odovzdaniu a prevzatiu predmetu zmluvy podľa bodov 2.1,2.2 a 2.3 bude zmluvnými stranami vyhotovený a poverenými zamestnancami oboch zmluvných strán podpísaný protokol o odovzdaní a prevzatí dokumentácie.

4.4 Činnosti podľa bodu 2.4 tejto zmluvy bude poskytovateľ vykonávať po dobu 6 mesiacov po splnení predmetu zmluvy podľa bodov 2.1,2.2. a 2.3. Fyzická prítomnosť oprávneného zamestnanca poskytovateľa pri výkone činností u objednávateľa bude odsúhlasovaná povereným zamestnancom objednávateľa. Protokol o odovzdaní a prevzatí bude podpísaný po splnení predmetu zmluvy podľa bodu 2.4.

**Článok V.**

**Cena a platobné podmienky**

5.1 Objednávateľ sa zaväzuje zaplatiť poskytovateľovi za riadne a úplné dodanie predmetu zmluvy cenu vo výške :

Cena celkom bez DPH:

Sadzba a výška DPH : 20%

Cena celkom s DPH :

5.2 V cene za predmet zmluvy sú zahrnuté aj všetky náklady spojené s dodaním celého predmetu zmluvy do miesta dodania podľa tejto zmluvy.

5.3 Objednávateľ neposkytuje poskytovateľovi zálohu ani preddavok.

5.4 Poskytovateľovi nevznikne nárok na úhradu akýchkoľvek dodatočných nákladov, ktoré nie sú započítané v cene plnenia predmetu zmluvy. Cena je pevná a konečná.

5.5 Poskytovateľovi vznikne právo na zaplatenie ceny príslušnej časti predmetu zmluvy riadnym dodaním príslušnej časti predmetu zmluvy v dohodnutom rozsahu a kvalite. Podkladom pre zaplatenie ceny príslušnej časti predmetu zmluvy bude protokol o odovzdaní a prevzatí vyhotovený podľa tejto zmluvy a bude súčasťou faktúry.

5.6 Zmluvné strany sa dohodli, že cena za predmet zmluvy bude uhradená takto:

5.6.1 faktúra za predmet zmluvy podľa bodov 2.1,2.2 a 2.3 bude vystavená v objeme 80 % z celkovej ceny predmetu zmluvy po dodaní predmetu zmluvy podľa bodov 2.1,2.2. a 2.3.

5.6.2 faktúra za predmet zmluvy podľa bodu 2.4 bude vystavená v objeme 20 % z celkovej ceny predmetu zmluvy po dodaní predmetu zmluvy podľa bodu 2.4.

5.7 Faktúra musí obsahovať všetky náležitosti v zmysle platných právnych predpisov a jej súčasťou je odovzdávací protokol.

5.8 Splatnosť faktúry je 30 dní od jej doručenia objednávateľovi. Platobná povinnosť objednávateľa sa považuje za splnenú v deň, keď bude z jeho bankového účtu poukázaná príslušná platba na účet poskytovateľa.

5.9 Poskytovateľ doručí faktúru objednávateľovi v jednom vyhotovení do piatich (5) kalendárnych dní odo dňa jej vystavenia na adresu objednávateľa, uvedenú v článku I tejto zmluvy.

5.10 V prípade, že faktúra nebude obsahovať požadované náležitosti podľa bodu 5.7 v súlade so zákonom č. 513/1991 Zb. Obchodný zákonník, so zákonom 431/2002 Z.z o účtovníctve a so zákonom č. 222/2004 Z.z. o DPH, objednávateľ má právo vrátiť ju poskytovateľovi v lehote splatnosti na doplnenie a prepracovanie. V takom prípade sa preruší plynutie lehoty splatnosti a nová lehota splatnosti pre objednávateľa začína plynúť doručením opravenej, resp. novej faktúry.

**Článok VI.**

**Ochrana informácií**

6.1. Ak zmluvná strana poskytne (odovzdá) alebo sprístupní druhej zmluvnej strane informáciu, ktorá nie je verejne známou a túto informáciu písomne označí ako dôvernú (ďalej “dôverná informácia”), druhá zmluvná strana môže takúto informáciu poskytnúť alebo sprístupniť tretej osobe iba v prípade:

6.1.1. ak to bude potrebné pre plnenie jej povinností zo záväzkového vzťahu z tejto Zmluvy alebo zo záväzkového vzťahu vzniknutého v súvislosti s touto zmluvou,

6.1.2. ak treťou osobou budú zamestnanci tejto zmluvnej strany, jej štatutárny orgán alebo člen jej štatutárneho alebo iného orgánu,

6.1.3. ak na to bude povinná podľa všeobecne záväzného právneho predpisu alebo podľa vykonateľného rozhodnutia, opatrenia alebo výzvy príslušného orgánu,

6.1.4. ak to bude potrebné v súdnych, rozhodcovských, správnych a iných obdobných konaniach týkajúcich sa oboch zmluvných strán,

6.1.5. ak treťou osobou bude osoba, ktorej plnenia poskytovateľ použije na plnenie povinností zo záväzkového vzťahu z tejto zmluvy alebo zo záväzkového vzťahu vzniknutého v súvislosti s touto zmluvou (subdodávatelia a partnerské spoločnosti); poskytovateľ v tomto prípade je povinný u tretej osoby písomne zabezpečiť prevzatie zodpovednosti za ochranu poskytnutých alebo sprístupnených informácií.

6.2. Ochrana podľa tohto článku zmluvy nebude povinnou vo vzťahu k informáciám, ktoré sa po ich poskytnutí alebo sprístupnení druhej zmluvnej strane stanú verejne známymi bez porušenia tejto Zmluvy.

6.3. Objednávateľ upozornil poskytovateľa, že pri plnení povinností zo záväzkového vzťahu z tejto Zmluvy môže mať prístup k osobným údajom chráneným podľa platných právnych predpisov o ochrane osobných údajov a poučil ho o povinnostiach vyplývajúcich z týchto právnych predpisov. Poskytovateľ sa zaväzuje nakladať s osobnými údajmi dotknutých osôb, s ktorými môže prísť pri plnení tejto zmluvy do styku, v súlade so všeobecnými nariadením o ochrane osobných údajov ( GDPR) v platnom znení. Najmä je povinný zachovávať mlčanlivosť o týchto údajoch, prijať vhodným spôsobom bezpečnostné, technické a organizačné opatrenia podľa čl.32 GDPR. Ďalej je povinný okamžite oznámiť akékoľvek podozrenie na nedostatočné zabezpečenie osobných údajov alebo podozrenie na neoprávnené využitie osobných údajov neoprávnenou osobou. O povinnosti mlčanlivosti poučí všetky osoby, ktoré budú vykonávať úlohy na plnenie tejto zmluvy v jeho mene. Povinnosť ochrany osobných údajov a mlčanlivosť trvajú i po skončení tohto zmluvného vzťahu.

6.4. Poskytovateľ sa zaväzuje dodržiavať mlčanlivosť o dôverných informáciách, o ktorých sa dozvedel pri plnení predmetu zmluvy, a to aj po skončení jej platnosti; bod 6.1. tým nie je dotknutý. Zároveň sa poskytovateľ zaväzuje, že akékoľvek skutočnosti, informácie a údaje, ktoré mu budú zverené, nesprístupní tretím osobám bez písomného súhlasu objednávateľa alebo tieto informácie nepoužije pre iné účely, ako pre plnenie podmienok tejto zmluvy. V prípade porušenia tejto povinnosti je Objednávateľ oprávnený k uplatneniu nárokov na náhradu škody vzniknutej z tohto porušenia.

**Článok VII**

**Práva a povinnosti zmluvných strán**

**7.1.** Objednávateľ je povinný zabezpečiť poskytovateľovi potrebnú súčinnosť. Ak objednávateľ neposkytne poskytovateľovi potrebnú súčinnosť a/alebo spoluprácu, neposkytne potrebné dokumenty a závažné informácie súvisiace s plnením zmluvy včas, alebo nezabezpečí ich poskytnutie včas, respektíve vôbec, poskytovateľ nenesie žiadnu zodpovednosť za prípadné škody, omeškanie alebo nemožnosť plniť predmet zmluvy v dohodnutom rozsahu a termínoch.

**7.2.** Objednávateľ má aj nasledovné práva a povinnosti:

**7.2.1.** Objednávateľ je oprávnený kontrolovať vypracovávanie dokumentácie priebežne počas realizácie v každom stupni jeho realizácie. Ak pri kontrole zistí, že poskytovateľ porušuje svoje povinnosti, má právo žiadať, aby poskytovateľ odstránil vady vzniknuté vadnou realizáciou a ďalej dokumentáciu vypracoval riadne.

**7.2.2.** Objednávateľ je povinný bezodkladne informovať poskytovateľa o prekážkach resp. iných okolnostiach, ktoré môžu brániť riadne a včas plniť predmet zmluvy.

**7.2.3.** Objednávateľ má právo používať predmet zmluvy v súlade s podmienkami zmluvy.

7.2.4. Objednávateľ písomne poskytne poskytovateľovi zoznam kontaktných osôb zodpovedných za plnenie tejto zmluvy.

**7.3.** Poskytovateľ má aj nasledovné práva a povinnosti:

**7.3.1** do siedmych (7) pracovných dní od nadobudnutia účinnosti tejto zmluvy písomne poskytne objednávateľovi zoznam kontaktných osôb zodpovedných za plnenie tejto zmluvy a kontaktných osôb na nahlasovanie reklamácií v rozsahu meno, priezvisko, funkcia, e-mailová adresa a telefonický kontakt a zároveň e-mailové adresy a telefonický kontakt pre nahlasovanie vád.

**7.3.2.** Poskytovateľ sa zaväzuje, že dodá predmet zmluvy v množstve, rozsahu, kvalite a v prevedení podľa podmienok dohodnutých v tejto zmluve.

**7.3.3.** Poskytovateľ je povinný bez zbytočného odkladu upozorniť na nevhodnú povahu alebo vady vecí, podkladov alebo pokynov daných mu objednávateľom na realizáciu predmetu zmluvy, ak poskytovateľ mohol túto nevhodnosť zistiť pri vynaložení odbornej spôsobilosti.

**7.3.4.** Ak poskytovateľ zistí skryté prekážky na mieste, kde má predmet zmluvy alebo jeho časť zhotoviť a tieto mu v tom bránia, je povinný ihneď takéto prekážky oznámiť objednávateľovi.

**7.3.5.** Ak poskytovateľ zistí, že časové alebo obsahové plnenie predmetu zmluvy je ohrozené, je povinný o tom bezodkladne informovať objednávateľa.

**7.3.6.** Poskytovateľ sa zaväzuje zabezpečiť od svojich zamestnancov a/alebo subdodávateľov realizujúcich predmet zmluvy, plnenie nasledovných povinností:

**1.** dodržiavanie záväzku mlčanlivosti o informáciách, s ktorými počas výkonu prác pre objednávateľa prišli do styku, a to aj po ukončení pracovného alebo obdobného pomeru,

**2.** zachovávať mlčanlivosť o údajoch, vrátane osobných údajoch, s ktorými počas výkonu prác pre objednávateľa prišli do styku; údaje, vrátane osobných údajov, ku ktorým počas plnenia tejto zmluvy prišiel poskytovateľ do styku, nesmie ďalej spracúvať ani ich využiť pre vlastnú potrebu.

**7.4.** Zmluvné strany sa pri realizácii predmetu zmluvy zaväzujú poskytovať si vzájomne súčinnosť, ktorou sa pre účely tejto zmluvy rozumie taká súčinnosť zmluvných strán, ktorá je nevyhnutná a  náležitá pre riadne plnenie tejto zmluvy, a ktorá spočíva najmä v:

**7.4.1.** poskytnutí všetkých potrebných údajov, dokumentov a prístupov zo strany objednávateľa, ktoré môžu byť oprávnene požadované zo strany poskytovateľa za účelom riadneho plnenia predmetu tejto zmluvy,

**7.4.2.** zo strany objednávateľa v zabezpečení pripravenosti príslušných priestorov, v ktorých sa bude realizovať predmet zmluvy, vrátane ich uvoľnenia a sprístupnenia, zabezpečení funkčných prípojných miest na elektrickú energiu, zabezpečení prístupu zamestnancov poskytovateľa, resp. ním určených osôb do príslušných priestorov v súvislosti s plnením predmetu zmluvy v rozsahu potrebnom k vykonaniu predmetu zmluvy.

**7.4.3.** umožnením prístupu k hardvérovému a softvérovému vybaveniu objednávateľa v rozsahu potrebnom k vykonaniu predmetu zmluvy..

**7.4.4.** Osoby oprávnené podpísať odovzdávací protokol

- za objednávateľa: JUDr. Alena Spielmann, Odd. právne, referent vnútorných vzťahov

- za poskytovateľa: xxxxxxxxxxxxxxxxxxx

7.4.5. Zmenu osôb a kontaktov v bodoch 7.2.4, 7.3.1 a 7.4.4 oznámi zmluvná strana druhej zmluvnej strane neodkladne a písomným spôsobom.

**Článok VIII**

**Odstúpenie od zmluvy**

8.1. Objednávateľ je oprávnený odstúpiť od zmluvy v týchto prípadoch:

8.1.1. ak bude poskytovateľ v omeškaní s vykonaním predmetu zmluvy podľa bodu 2.1. , 2.2. a 2.3. o viac ako desať (10) pracovných dní,

8.1.2. v prípadoch stanovených právnymi predpismi.

8.2. Poskytovateľ je oprávnený odstúpiť od zmluvy v týchto prípadoch:

8.2.1. ak bude objednávateľ v omeškaní s úhradou ceny o viac ako šesťdesiat (60) kalendárnych dní,

8.2.2. v prípadoch stanovených právnymi predpismi.

8.3 Pokiaľ sa ktorákoľvek zmluvná strana dozvie, že druhá zmluvná strana je v omeškaní alebo si neplní akýkoľvek zmluvný záväzok vyplývajúci zo zmluvy, je povinná písomne o tomto porušení zmluvy upovedomiť druhú zmluvnú stranu a uviesť lehotu, v ktorej je druhá zmluvná strana povinná uvedené porušenie zmluvy odstrániť.

8.4. Pokiaľ nedôjde k odstráneniu stavu uvedeného v článku 8.3. zmluvy ani po uplynutí lehoty určenej na jeho odstránenie, je zmluvná strana, ktorej zmluvné práva boli porušené, oprávnená od zmluvy odstúpiť.

8.5. Odstúpenie od zmluvy je účinné dňom doručenia písomného oznámenia o odstúpení od zmluvy druhej zmluvnej strane.

8.6. V prípade odstúpenia od zmluvy nie je objednávateľ povinný prevziať a uhradiť neukončené časti predmetu zmluvy a taktiež nie je povinný zaplatiť poskytovateľovi rozpracovanú prácu ku dňu odstúpenia od zmluvy, pokiaľ sa zmluvné strany nedohodnú inak.

8.7. Zmluvu možno skončiť aj písomnou dohodou zmluvných strán s dohodou o vysporiadaní vzájomných záväzkov.

**Článok IX**

**Vlastnícke právo, nebezpečenstvo škody na predmete zmluvy**

9.1. Predmet zmluvy podľa bodu 2.1., 2.2.,2.3. a 2.4 nepodlieha ustanoveniam zákona č. 185/2015 Z. z. autorský zákon v znení neskorších predpisov a bude vlastníctvom objednávateľa. Akékoľvek ďalšie použitie predmetu zmluvy objednávateľom nebude viazané na súhlas poskytovateľa..

9.2. Vlastnícke právo k predmetu zmluvy, jeho logickým celkom ako aj jeho jednotlivým častiam prechádzajú na objednávateľa dňom ich protokolárneho odovzdania objednávateľovi podľa tejto zmluvy. Týmto okamihom prechádza na objednávateľa aj nebezpečenstvo škody na predmete zmluvy.

9.3. Objednávateľovi vzniká právo užívať predmet zmluvy v súlade s touto zmluvou dňom protokolárneho odovzdania predmetu zmluvy objednávateľovi, ak sa zmluvné strany nedohodnú inak.

9.4. Objednávateľ má právo predmet zmluvy ďalej spracovávať, prekladať, meniť alebo dopĺňať bez súhlasu poskytovateľa.

9.5. Zhotoviteľ vyhlasuje, že v prípade, že na tvorbu predmetu zmluvy použil tretie strany, vysporiadal všetky právne záväzky týkajúce sa prípadnej autorskoprávnej ochrany pred odovzdaním predmetu zmluvy objednávateľovi. V prípade akýchkoľvek nárokov tretích strán v plnej miere zodpovednosť nesie poskytovateľ.

**Článok X**

**Zodpovednosť za škodu, sankcie**

10.1 V prípade vzniku škody porušením povinností vyplývajúcich z tejto zmluvy alebo zákona ktorejkoľvek zmluvnej strane, má druhá zmluvná strana nárok na náhradu vzniknutej škody.

10.2 Poskytovateľ predmet zmluvy zhotoví s náležitou odbornou starostlivosťou. Poskytovateľ nesie zodpovednosť za úplnosť predmetu zmluvy a jeho súlad s Nariadením GDPR a zákonom č. 18/2018 Z. z., vrátane vykonávacích predpisov s prihliadnutím na náležitú odbornú starostlivosť. Objednávateľ berie na vedomie, že nie je možné objektívne posúdiť vecnú správnosť a úplnosť predmetu zmluvy, výklad ustanovení Nariadenia GDPR nie je ustálený a stále sa vyvíja a vo vzťahu k Nariadeniu GDPR a jeho aplikácii neexistuje relevantná rozhodovacia prax príslušných orgánov. V prípade, že Objednávateľ po odovzdaní a prevzatí predmetu zmluvy vykoná technické a organizačné opatrenia navrhnuté poskytovateľom v rámci odovzdaného predmetu zmluvy, pričom na základe následnej kontroly zo strany orgánu dohľadu na úseku ochrany osobných údajov bude objednávateľovi uložená akákoľvek sankcia z dôvodu nedostatočných opatrení, zodpovedá poskytovateľ za škodu spôsobenú objednávateľovi v rozsahu uloženej sankcie a túto sa zaväzuje nahradiť v plnej výške; to neplatí, ak sankcia nebola uložená v dôsledku porušenia povinností poskytovateľa podľa tejto zmluvy a/alebo ak objednávateľ nevyužil všetky právne prostriedky obrany proti rozhodnutiu o uložení sankcie, vrátane preskúmania rozhodnutia orgánu dohľadu súdom. Nedostatočnými opatreniami sa rozumie skutočnosť, ak technické a organizačné opatrenia uvedené v predmete zmluvy nie sú dostačujúce (orgán dohľadu vytkne, že opatrenia nemajú mieru zodpovedajúcu platnej legislatíve) alebo ak poskytovateľ neupozornil objednávateľa na technické a organizačné opatrenia, ktoré by mal vykonať, pričom s prihliadnutím na všetky okolnosti a platnú legislatívu o takých skutočnostiach mal alebo mohol vedieť. Zodpovednosť poskytovateľa podľa tohto bodu sa bude posudzovať vo vzťahu k primeranosti/dostatočnosti technických a organizačných opatrení v čase odovzdania a prevzatia predmetu zmluvy. Objednávateľ bude (podľa čl. 32 Nariadenia GDPR) v záujme zabezpečenia súladu s Nariadením GDPR, zákonom č. 18/2018 Z. z., vrátane vykonávacích predpisov (resp. bezpečnosti spracúvania) testovať, posudzovať a hodnotiť účinnosť prijatých technických a organizačných opatrení, pričom poskytovateľ sa v zmysle bodu 2.4. tejto zmluvy zaväzuje poskytovať odborné poradenstvo objednávateľovi v dohodnutom rozsahu. Objednávateľ berie na vedomie, že pri návrhu technických a organizačných opatrení vychádza poskytovateľ z informácií a dokumentov poskytnutých mu objednávateľom, na úplnosť, správnosť a hodnovernosť, ktorých sa poskytovateľ spolieha.

10.3 V prípade omeškania poskytovateľa s odovzdaním predmetu zmluvy riadne a včas podľa bodu 2.1., 2.2. a 2.3. tejto zmluvy, je objednávateľ oprávnený účtovať poskytovateľovi zmluvnú pokutu vo výške 0,05 % z ceny plnenia s DPH uvedenej v bode 5.6.1. tejto zmluvy za každý začatý deň omeškania. V prípade, že dôjde k omeškaniu poskytovateľa s dodaním predmetu zmluvy riadne a včas v rozsahu podľa bodu 2.4., je objednávateľ oprávnený účtovať Poskytovateľovi zmluvnú pokutu vo výške 0,05 % z ceny plnenia uvedenej v bode 5.6.2. tejto zmluvy za každý deň omeškania.

10.4. Pri omeškaní objednávateľa s úhradou faktúry podľa článku V zmluvy má poskytovateľ nárok na úrok z omeškania vo výške 0,05% za každý deň omeškania z dlžnej čiastky.

10.5 Zmluvné strany sa dohodli, že sankcia sa uplatňuje formou faktúry v lehote splatnosti 30 kalendárnych dní odo dňa, kedy bola faktúra doručená zmluvnej strane.

10.6. Zaplatenie sankcie nemá vplyv na nárok na náhradu škody vzniknutej v súvislosti s porušením zmluvných povinností, ktorú je možné vymáhať samostatne a ktorá zmluvnej strane vznikla z nesplnenia povinnosti zabezpečenej sankciou.

**Článok XI**

**Záverečné ustanovenia**

11.1. Túto zmluvu je možné meniť a dopĺňať po vzájomnej dohode zmluvných strán, formou písomných dodatkov podpísaných oprávnenými zástupcami oboch zmluvných strán.

11.2. Právne vzťahy touto zmluvou inak neupravené sa primerane riadia ustanoveniami Obchodného zákonníka v platnom znení.

11.3. Všetky spory, ktoré vzniknú z tejto zmluvy, vrátane sporov o jej platnosť, výklad alebo skončenie sa zmluvné strany zaväzujú prednostne rieši vzájomnými zmierovacími rokovaniami a dohodami štatutárnych zástupcov oboch zmluvných strán. V prípade, že sa vzájomné spory zmluvných strán vzniknuté v súvislosti s plnením záväzkov podľa zmluvy alebo v súvislosti s ňou nevyriešia, zmluvné strany sa dohodli a súhlasia, že všetky spory vzniknuté z tejto zmluvy budú riešené na miestne a vecne príslušnom súde Slovenskej republiky podľa právneho poriadku Slovenskej republiky.

11.4. Táto zmluva je vyhotovená v troch vyhotoveniach, pričom objednávateľ obdrží dve vyhotovenia a poskytovateľ jedno vyhotovenie.

11.5. Zmluva nadobúda platnosť dňom podpisu obidvoch zmluvných strán a účinnosť dňom nasledujúcim po dni jej zverejnenia na webovom sídle objednávateľa..

11.6. Zmluvné strany prehlasujú, že si túto zmluvu riadne a dôsledne prečítali a jej obsahu porozumeli, že ich zmluvné prejavy sú dostatočne jasné, určité a zrozumiteľné a že táto zmluva vyjadruje ich slobodnú a vážnu vôl'u byť viazaní jej ustanoveniami. Na znak súhlasu ju vlastnoručne podpisujú oprávnení zástupcovia oboch zmluvných strán.

Za objednávateľa:

V Košiciach, dňa ..........................................

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mgr. Marcel Čop, Ing. Vladimír Padyšák

predseda predstavenstva člen predstavenstva

Za poskytovateľa:

V ........................, dňa ...................................

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*[doplniť meno a priezvisko , funkciu,*

*pečiatku a  podpis oprávnenej osoby]*